C 443/10
RO
Jurnalul Oficial al Uniunii Europene
22.11.2022
4.14.
Antreprenoriatul reprezintă o competență esențială pentru îmbunătățirea competitivității, a inovării și a bunăstării, precum și pentru dezvoltarea unei economii sociale și verzi, cu atât mai mult în contextul redresării post-pandemie.
Încurajarea educației antreprenoriale pentru dezvoltarea competențelor antreprenoriale ar putea fi o modalitate de a reduce șomajul, în special în rândul tinerilor.
Antreprenoriatul în toate formele și sectoarele sale (inclusiv turismul, industria, economia platformelor online, economia socială și profesiile liberale) este esențial pentru creșterea economică, inovare, ocuparea forței de muncă și incluziune socială.
Este important să se identifice și să se răspundă dificultăților cu care se confruntă IMM-urile (în special întreprinderile foarte mici, adesea cu caracter familial) atunci când pătrund pe piața unică, în special în contextul tranziției verzi și digitale.
CESE invită Comisia să întreprindă acțiuni concrete în cadrul programului său de lucru pentru a aborda barierele deja identificate aflate în calea calea pieței unice (11).
4.15.
CESE sprijină adoptarea unei combinații de politici economice care să utilizeze în mod eficace resursele interne disponibile, atât publice, cât și private, inclusiv resursele financiare create în cadrul NextGenerationEU și al Mecanismului de redresare și reziliență.
Lipsa de implicare a organizațiilor societății civile a fost și reprezintă un motiv de îngrijorare pentru CESE.
Societatea civilă organizată solicită proceduri mai formale, care să faciliteze schimburile reale în punerea în aplicare și evaluarea planurilor naționale de redresare și reziliență.
Principiul parteneriatului ar trebui să servească drept model pentru un mecanism eficace de implicare a societății civile.
4.16.
CESE sprijină propunerile legislative ale Comisiei în domeniul impozitării întreprinderilor și laudă coordonarea acestora cu discuțiile purtate pe plan mondial la nivelul Cadrului inclusiv al OCDE, pentru a se ajunge la un consens global.
4.17.
Comitetul sprijină orice efort menit să reducă costurile de conformare pentru întreprinderile europene și autoritățile fiscale în momentul conceperii noului sistem.
Întreprinderile europene nu trebuie să fie dezavantajate din punct de vedere concurențial.
Punerea în aplicare deplină a pilonului 2 al acordului fiscal mondial va fi un demers complex și va necesita un timp îndelungat și eforturi semnificative, atât din partea întreprinderilor, cât și a autorităților fiscale.
Adoptarea și punerea în aplicare uniformă și simultană în UE și în alte blocuri comerciale a normelor convenite la nivel internațional prezintă un interes major pentru UE și statele sale membre.
4.18.
Antreprenoriatul social merită o atenție deosebită, având în vedere rolul pe care îl poate juca această formă de antreprenoriat în depășirea crizei.
Punerea în aplicare a planului de acțiune pentru economia socială va juca un rol esențial în consolidarea acestui sector.
Definirea unui ecosistem specific al economiei sociale în noua strategie industrială trebuie să ducă la acțiuni concrete pentru ca economia socială să devină verde, digitală și rezilientă.
4.19.
După pandemie, există o nevoie tot mai mare de promovare a mobilității în scopul învățării de calitate pentru toți și de recunoaștere a rezultatelor învățării; prin urmare, CESE promovează crearea unui veritabil Spațiu european al educației până în 2025 pentru o Europă a învățării.
Acest lucru se realizează prin finanțare și, mai ales, prin cooperare transsectorială în domeniul educației.
4.20.
O politică modernă privind consumatorii trebuie să le garanteze acestora drepturile și protecția de care au nevoie.
Piața unică ajută consumatorii și întreprinderile din UE să cumpere și să vândă bunuri și servicii la nivel transfrontalier, atât online cât și offline.
Acest lucru necesită încredere în piață, o legislație specifică și asigurarea efectivă a respectării normelor.
Informarea și formarea consumatorilor trebuie, de asemenea, să îi ajute să facă alegeri mai responsabile.
4.21.
Trebuie îmbunătățit și dezvoltat accesul la activitățile de voluntariat în ceea ce privește domeniul de aplicare și calitatea acestora.
Potențialul de implicare în activități de voluntariat a persoanelor de toate vârstele și din toate mediile ar trebui explorat și pus în aplicare în cadre inovatoare și flexibile, care să deblocheze noi posibilități.
Anul 2025 ar trebui declarat de UE Anul european al voluntarilor.
Această decizie ar aduce un omagiu eforturilor și contribuției voluntarilor în perioada crizei provocate de pandemia de COVID-19 și a războiului din Ucraina.
Ea ar pune în evidență importanța acestora pentru sănătate și bunăstare în Europa și rolul lor în redresarea și viitorul Europei.
4.22.
Profesiile liberale reprezintă un factor social și economic esențial în toate statele membre și sunt responsabile cu asigurarea unor servicii publice importante în domenii precum sănătatea, justiția, securitatea, limba și arta.
Prin urmare, este necesar să se efectueze o evaluare specifică a impactului în ceea ce privește consecințele propunerilor legislative asupra profesiilor liberale înainte și după adoptarea legislației europene.
În acest sens, legiuitorul european trebuie să ia în considerare în special efectele negative ale sarcinii birocratice asupra profesiilor liberale.
(11)
A se vedea, de exemplu, Business Journey on the Single Market: Practical Obstacles and Barriers (Călătorie de afaceri pe piața unică: Obstacole și bariere practice) [SWD (2020) 54 final], Bruxelles, 10.3.2020.